

**Odgovor na novinarska vprašanja glede vpliva dviga minimalne plače na kreditno sposobnost prebivalstva**

**Vprašanja:**

Ali je po mnenju ZBS osnova problema dvig minimalne plače kot tak ali so osnoven problem pravila BS, ki vse vežejo na 76% minimalne plače? Kaj bi bila rešitev? Ste predlagali BS spremembo pravil in kako?

**Odgovor Združenja bank Slovenije**

V skladu s Sklepom o makrobonitetnih omejitvah kreditiranja potrošnikov (v nadaljevanju Sklep) mora posamezniku po plačilu vseh obrokov iz naslova kreditnih pogodb vsak mesec ostati najmanj znesek v višini 76 odstotkov minimalne bruto plače, kot jo določa zakon, ki opredeljuje minimalno plačo. Ker se bo ob uvedbi nove minimalne plače povečal delež zaposlenih z minimalno plačo, bodo posledice tako visokega dviga minimalne bruto plače na najem kreditov izrazito negativne. Tudi morebitni napovedani generalni dvigi plač ne bodo imeli takojšnjega učinka na zvišanje kreditne sposobnosti, saj morajo banke in hranilnice (v nadaljevanju banke) pri izračunu kreditne sposobnosti upoštevati dohodke za zadnjih 12 mesecev.

Po podatkih Banke Slovenije (Mesečna informacija o poslovanju bank, december 2022) delež slabih kreditov prebivalstva znaša 1,7%, pri čemer je ta delež na segmentu stanovanjskih posojil še nižji in znaša 1,2%. Iz navedenih podatkov je razvidno, da tako strog makrobonitetni ukrep za preprečevanje rasti kreditiranja ni ne potreben, niti smiseln, na kar smo Banko Slovenije opozarjali že ob sprejemu sklepa ter tudi večkrat kasneje, ko se je delež slabih kreditov prebivalstvu še dodatno znižal.

Po mnenju Združenja bank Slovenije osnovni problem dviga minimalne plače in njegovega vpliva na kreditno sposobnost prebivalstva izhaja iz Sklepa Banke Slovenije o makrobonitetnih omejitvah kreditiranja potrošnikov. Združenje bank Slovenije zato predlaga, da se Sklep ukine in se preide na uporabo makrobonitetnega ukrepa, kot je veljal do uvedbe sedanjega (novembra 2019), saj so banke že v skladu z Zakonom o potrošniških kreditih (ZPotK-2) in EBA smernicami z vso skrbnostjo dolžne izračunati kreditno sposobnost kreditojemalca in pri tem upoštevati izračun življenjskih ter ostalih stroškov kreditojemalca.

Združenje bank Slovenije  
Ljubljana, 16. januar 2023